SELIC เปิดแผนปี 65 ชูกลยุทธ์ ESG ผุด “กาวรักษ์โลก” สนองนโยบายรักษาสิ่งแวดล้อม
SELIC เปิดแผนดำเนินธุรกิจปี 65 ชูกลยุทธ์ครอบคลุมมิติ ESG มุ่งพัฒนาผลิตภัณฑ์กาวรักษ์โลก ผลักดันด้านการรักษาสิ่งแวดล้อม
SELIC เปิดแผนดำเนินธุรกิจปี 65 ชูกลยุทธ์ครอบคลุมมิติ ESG มุ่งพัฒนาผลิตภัณฑ์กาวรักษ์โลก ผลักดันด้านการรักษาสิ่งแวดล้อม
28 มี.ค. 2565

นางสาวยุวดี เอี่ยมสนธิทรัพย์ ประธานเจ้าหน้าที่บริหาร บริษัท ซีลิค คอร์พ จำกัด (มหาชน) หรือ SELIC เปิดเผยว่า แผนการดำเนินงานในปี 2565 นั้น บริษัทฯ เน้นการเติบโตในตลาดเป้าหมาย ซึ่งสะท้อนได้จากความประสบความสำเร็จจากปีที่แล้ว ที่มีรายได้อยู่ที่ 1,466.03 ล้านบาท เติบโต 16% เมื่อเทียบกับปี 2563 และมีกำไรสุทธิอยู่ที่ 81.5 ล้านบาท
โดยในปีนี้บริษัทฯ มุ่งเน้นด้านความยั่งยืนที่ครอบคลุมมิติสิ่งแวดล้อม สังคม และธรรมาภิบาล หรือ ESG เรื่องการปรับปรุงกระบวนการ ตัวอย่างเช่น การพัฒนาผลิตภัณฑ์กาวรักษ์โลกเพิ่มขึ้น เพื่อให้ครอบคลุมและตอบสนองต่อตลาดได้มากขึ้น นอกเหนือจากนี้ บริษัทฯยังคงร่วมมือกับหน่วยงานและโครงการต่าง ๆ เพื่อช่วยกันผลักดันด้านการรักษาสิ่งแวดล้อม
สำหรับแรงขับเคลื่อนการเติบโตของบริษัทฯในปีนี้ มาจากการรักษาฐานกลุ่มเป้าหมายเดิมของภาคธุรกิจให้มีการเติบโตที่ดีอย่างต่อเนื่อง รวมถึงการขยายตลาดผ่านช่องทางที่หลากหลาย เพื่อให้เกิดการเข้าถึงกลุ่มเป้าหมายได้อย่างครอบคลุม ขณะเดียวกัน บริษัทฯ ยังคงมองโอกาสในการลงทุนใหม่ๆ เช่น การควบรวมกิจการ (M&amp;A) และการร่วมทุน (Joint Venture) เพื่อสร้างการเติบโตที่ยั่งยืน
นอกจากนี้บริษัทฯยังคงมุ่งมั่นที่จะพัฒนาทีมวิจัยและพัฒนาสินค้า (Research and Development หรือ R&amp;D) โดยมองว่า R&amp;D เป็นส่วนสำคัญในการสร้างและพัฒนาผลิตภัณฑ์ใหม่ๆ ให้ตอบโจทย์ผู้บริโภค เพื่อให้ธุรกิจทำกำไรได้มากขึ้น และในปีนี้บริษัทฯ จะใช้ประโยชน์จาก R&amp;D เพื่อรักษาอัตรากำไรขั้นต้น หรือ Gross Profit Margin ให้กับบริษัทฯ เช่นกัน
“ในปีนี้ยังคงเน้นการบริหารจัดการต้นทุนผลิต ท่ามกลางภาวะการปรับตัวของราคาสินค้าและวัตถุดิบที่สําคัญ รวมถึงซีลิคมีความมุ่งมั่น และพร้อมที่จะปรับตัวและสร้างวัฒนธรรมการปฏิบัติงานที่ก่อให้เกิดประสิทธิภาพประสิทธิผลด้านต้นทุน ส่วนแผนการปฏิบัติงานต่าง ๆ ภายในองค์กร จะเน้นแนวทางปฏิบัติ เพื่อให้เกิดความคุ้มค่าต่อต้นทุนและค่าใช้จ่าย 
โดยอาศัยการทํางานแบบ Agile ที่พร้อมเปลี่ยนแปลงอย่างคล่องตัวต่อภาวะต่างๆ ที่อาจเกิดขึ้น นอกเหนือจากนั้นทีมงานวิจัยและพัฒนา (Research and Development หรือ R&amp;D) จะมีบทบาทสําคัญในการต่อสู้กับความท้าทายนี้เช่นกัน” นางสาวยุวดีกล่าว